Tina Nedergaard (V), 2007-03-13:
Vi skal nu forhandle regeringens forslag til fornyelse og forbedring af erhvervsuddannelserne.
Vi mener i Venstre, at det da er positivt, og vi mener også, at det sker under skyldig hensyntagen til netop landbrugets og også social- og sundhedsuddannelsernes særlige traditioner og særlige udviklingsvilkår.
Forslaget er et led i regeringens og dermed også Venstres samlede bestræbelser på at sikre flere unge en solid uddannelsesbaggrund, og vi er da også fortrøstningsfulde.
Erhvervsuddannelserne har nemlig i årtier vist deres værd.
Vekselvirkningen mellem teori og praksis styrker ikke alene elevens brede kompetencer, men også den faglærtes overgang til fuld beskæftigelse.
Derfor har det været vigtigt for os ikke at gå på kompromis med vekseluddannelsesprincippet.
Forslaget er blevet til på baggrund af et virkelig grundigt arbejde.
Regeringens Globaliseringsråd samt to udvalg forankret i ministeriet er fremkommet med langt de fleste af de forslag, som nu forankres i lovgivningen.
Det mener jeg er en meget klar styrke i den rådgivning, vi har fået, og dermed også en styrke i lovforslaget.
Det er umuligt på kort tid at gennemgå alle forslagets mange elementer.
Men særlig vil vi i Venstre gerne fremhæve efteruddannelse af lærerne på erhvervsskolerne; en forstærket uddannelsesgaranti inden for en smallere indgang, hvilket vil sige, at det er mere beslægtede uddannelser, noget, vi også aftalte i velfærdsreformen; en nytænkning af adgangskriterierne til uddannelserne; og også udvidelsen af antallet af indgange, som ikke alene har betydning for en forstærket uddannelsesgaranti, men også for den elev, som er forholdsvis afklaret, altså, at man ikke skal rumme så meget.
Derudover er vi i Venstre meget glade for den øgede mulighed for trin- og niveauopdeling, som giver en mulighed for, at den elev, der gerne vil videreuddanne sig, som vi også har drøftet på en større høring i dag, og den faglærte, der gerne vil videreuddanne sig, får bedre muligheder herfor, samtidig med at den unge, der går på erhvervsuddannelsen, og som er meget afklaret med hensyn til at slutte ved et faglært niveau – i hvert fald indtil videre – får mere praksisnær undervisning.
Derudover er vi meget glade for den bedre uddannelsesdækning, som vi i Venstre i hvert fald forventer vil komme på baggrund af de analyser, som ministeriet og andre vil iværksætte.
Det er nemlig væsentligt, at vi hurtigt reagerer på nye behov på arbejdsmarkedet og også på nye kulturer og nye forventninger hos de unge.
Alle initiativerne til at nedbringe frafald tager vi også imod med glæde.
Alle disse forslag skal jo ses i sammenhæng med, at det faktisk også igennem de seneste år er lykkedes at få et væsentlig øget antal praktikpladser.
Så ser vi på antallet af praktikpladser; ser vi på den høje beskæftigelse i vores samfund i øjeblikket; ser vi på den gode vilje, der ligger hos parterne, hos os, hos eleverne og i øvrigt også i forskellige grupper af unge, så tror jeg på, og så tror Venstre på, at dette lovforslag faktisk vil medvirke til en betydelig forbedring for de unge, der ellers alternativt ville kunne falde uden for uddannelsessystemet.
Vi ikke alene støtter forslaget i Venstre, vi er meget tilfredse med forslaget og håber på, at vi i fortsat positiv dialog i forligskredsen kan følge op på udmøntningen og også løbende følge op med de parter, der har et meget stort aktiv i erhvervsuddannelserne, herunder også skolerne og elevorganisationerne, således at vi sikrer en fortløbende positiv udvikling af erhvervsuddannelserne, som er en nøgle til to ting i dette samfund.
Det er en nøgle til, at vi får løst mange, mange opgaver i vores dagligdag, men samtidig også en nøgle, der er vigtig med hensyn til, at vi når frem til, at 95 pct. af alle unge får en ungdomsuddannelse.
Det er simpelt hen et godt forslag.